**Arnold Alois Schwarzenegger** (/ˈʃvɑːrtsnɛɡər/; saks. [ˈaʁnɔlt ˈʃvaʁtsn̩ˌʔɛɡɐ]; s. 30. heinäkuuta 1947 Thal, Itävalta) on itävaltalais-yhdysvaltalainen kehonrakentaja, näyttelijä ja poliitikko.

Schwarzenegger voitti urallaan kaikki tärkeimmät kansainväliset kehonrakennuskilpailut, muun muassa kehonrakennuksen suurimman tittelin Mr. Olympian ennätyksellisesti seitsemän kertaa (1970–1975 ja 1980). Hän on lisäksi tehnyt lajia tunnetuksi monin tavoin niin kilpailu-uransa aikana kuin sen jälkeenkin.

Schwarzeneggeristä tuli *Conan – barbaarin* (1982) pääosan myötä kansainvälisesti tunnettu elokuvanäyttelijä ja seuraavien elokuviensa myötä toimintaelokuvien supertähti. Hänen tunnetuimpia toimintaelokuviaan ovat *Terminator – tuhoaja* (1984), *Commando* (1985), *Predator – saalistaja* (1987), *Total Recall – Unohda tai kuole* (1990) ja *Terminator 2 – Tuomion päivä* (1991). Hän on esiintynyt myös komedioissa.

Vuosina 2003–2011 republikaaneja edustanut Schwarzenegger toimi Kalifornian kuvernöörinä kahden kauden ajan. Sen jälkeen hän on palannut näyttelemään Hollywood-elokuviin.

Lapsuus ja nuoruus
------------------

Schwarzenegger syntyi vuonna 1947 pienessä Thalin maalaiskylässä lähellä Grazia Steiermarkissa, Itävallan kaakkoisosassa. Hänen isänsä Gustav Schwarzenegger oli kylän poliisipäällikkö ja äitinsä Aurelia kotirouva, joka oli miestään 15 vuotta nuorempi. Arnoldilla oli myös isoveli nimeltä Meinhard. Veli oli isän suosikki, eivätkä ylimielisen Meinhardin ja Arnoldin välit olleet hyvät. Meinhard joutui erilaisten ilkitöidensä seurauksena lopulta koulukotiin.

Isä Gustav oli roteva mies, joka piti perheessään kovaa kuria ja järjestystä. Kotona oli tiukat kotiintuloajat, ja kaikenlaisesta velvollisuuksista laistamisesta Gustav rankaisi poikiaan kurittamalla. Myös Thalin koulussa pidettiin kovaa kuria. Schwarzenegger on kertonut, että ankara kuri kuului saksalais-itävaltalaiseen mielenlaatuun ja sen tarkoituksena oli murtaa lasten oma tahto, jotta heistä ei kasvaisi yksilöitä. Arnold kapinoikin nuorena isänsä julmuutta vastaan usein tekemällä asiat tarkoituksellisesti päinvastoin kuin piti. Gustav kuoli vuonna 1972. Jälkeenpäin Schwarzenegger on kertonut oppineensa ymmärtämään sotavammoista kärsinyttä isäänsä ja tämän kurinpitoa ja juomista ja pitävänsä isäänsä pohjimmiltaan hyvänä ihmisenä. Äitinsä Aurelian kanssa Arnold tuli hyvin toimeen, ja äiti opetti Arnoldille lempeyttä ja hyväntahtoisuutta, joita Arnold ei isältään saanut.

Arnoldin lapsuusvuosina Thalin kylää koetteli sodanjälkeinen niukkuus ja köyhyys, ja alue oli brittijoukkojen miehittämä. Arnold oli lapsena myös melko sairaalloinen ja veljeään pienikokoisempi.

Arnold oli jo nuorena luonteeltaan seurallinen ja hyväntuulinen kujeilija. Koulunkäynnistä tai isänsä tuputtamasta korkeakulttuurista hän ei koskaan perustanut. Isä halusi Arnoldista poliisin ja äiti puusepän, ja Arnold menikin puusepän oppiin Graziin.

Ura kehonrakentajana
--------------------

### Teini-ikä ja harjoittelun aloittaminen

14-vuotiaana Schwarzenegger näki grazilaisen kaupan ikkunassa kehonrakennuslehden ja osti sen vähillä rahoillaan. Lehden kannessa oli kuva Heraklesta näytelleestä Reg Parkista, josta tuli saman tien Arnoldin roolimalli ja idoli. Hän asetti tuolloin tavoitteekseen seurata Parkin jalanjäljissä ensin kehonrakennuksen Mr. Universeksi, ja sitten filmitähdeksi ja rikkaaksi.

Kehonrakennuksesta urheilullinen, itsenäinen ja kurinalainen Schwarzenegger löysi kutsumuksensa. Hän alkoi harjoitella ahkerasti grazilaisen voimailuliitto Athletik Unionin alkeellisessa kuntosalissa. Hän sopeutui hyvin lajin sosiaaliseen ja rempseään ilmapiiriin ja alkoi jo teini-ikäisenä rakentaa koko elämänsä kehonrakennuksen ympärille. Hän aloitti anabolisten steroidien käytön 15-vuotiaana, aikana jolloin ne eivät olleet vielä kiellettyjä.

### Armeija

Vuonna 1965 Schwarzenegger aloitti vuoden mittaisen pakollisen asepalveluksen. Atleettisuutensa ja kurinalaisuutensa ansiosta armeija sujui häneltä helposti, ja hän herätti armeijatovereissaan kunnioitusta. Hän sai mahdollisuuden jatkaa kovaa harjoittelua, kun kehonrakennuksesta pitävä upseeri pystytti hänelle kuntosalin, jota hän sai käyttää vapaasti. Hän sai myös ensimmäistä kertaa elämässään syödä kyllikseen, minkä ansiosta hän sai armeijavuotensa aikana yli 11 kiloa lisää lihasmassaa. Vuoden 1965 syksyllä Schwarzenegger karkasi varuskunnan aidan yli luvattomalle lomalle osallistuakseen Stuttgartissa Saksassa pidettävän Mr. Europe -kisan juniorisarjaan, jonka hän voittikin. Matkallaan hän loi myös tärkeitä kontakteja Saksan kehonrakennuspiireihin ja tutustui sardinialaiseen kehonrakentajaan Franco Columbuun, josta tuli hänen pitkäaikainen ystävänsä. Palattuaan kasarmille hänet lukittiin viikoksi selliin, mutta teosta ei koitunut hänelle muuta vahinkoa, ja esimiehet näkivät Schwarzeneggerin uskaliaan teon jopa hänelle ansioksi.

### Muutto Müncheniin ja Mr. Universe

Kotiuduttuaan armeijasta vuonna 1966 Schwarzenegger muutti Müncheniin Saksaan. Hän pääsi ensin asumaan pieneen huoneeseen kuntosalin yhteydessä ja onnistui pian säästämään kunnolliseen vuokra-asuntoon. Hän herätti jo tuolloin huomiota kehonrakennuspiireissä sekä ison kokonsa että kovan harjoittelunsa ansiosta. Jo samana vuonna Schwarzenegger osallistui ensimmäisiin Mr. Universe -kilpailuihinsa, jotka pidettiin Lontoossa. Alkeellisesta poseeraustekniikastaan huolimatta hän sijoittui amatöörisarjan kakkoseksi.

Seuraavana vuonna Schwarzenegger voitti Mr. Universe -kilpailun amatöörisarjan. Tuohon aikaan hän harjoitteli jo viisi–kuusi tuntia päivässä ja oli kuntosalin osakas. Voittonsa jälkeen Schwarzenegger teki Etelä-Afrikassa kiertueen Reg Parkin kutsumana, jonka kanssa hän oli jo aiemmin ystävystynyt. Noihin aikoihin Saksan maaperä oli alkanut polttaa Schwarzeneggerin jalkojen alla joidenkin hänen hämärien liiketoimiensa vuoksi, ja hän alkoi suunnitella muuttoa Yhdysvaltoihin, missä hän voisi toteuttaa unelmansa.

### Muutto Yhdysvaltoihin ja ammattilaisuran alku

Vuonna 1968 Schwarzenegger voitti ammattilaisten Mr. Universe -kilpailun Lontoossa ja lensi Miamiin Yhdysvaltoihin sikäläiseen Mr. Universe -kilpailuun, jossa hän sijoittui toiseksi. Hän oli pettynyt häviöstään mutta päätti jäädä joksikin aikaa Yhdysvaltoihin kehittyäkseen paremmaksi.

Tunnettu liikemies, lehtimagnaatti ja kehonrakennuksen markkinoija Joe Weider ryhtyi edistämään Schwarzeneggerin uraa, ja Arnold muutti Kaliforniaan, kehonrakennuksen mekkaan. Hän alkoi treenata Venicen kuuluisalla Gold’s Gymillä, oppi puhumaan englantia ja sai lempinimen "The Austrian Oak" ("Itävallan tammi"). Joe Weider järjesti Schwarzeneggerin vanhalle ystävälle Franco Columbulle töitä Los Angelesista, ja Columbu muutti Schwarzeneggerin kanssa samaan kaksioon. Schwarzenegger myös kävi englannin kielen, liiketalouden, matematiikan ja taiteen kursseilla.

Vuonna 1969 Schwarzeneggeristä oli tullut Weiderin lehden *Mr. America* vakituinen kansikuvapoika. Hän mainosti lehdessä jatkuvasti Weiderin tuotteita ja esiintyi lehden valokuvissa ja jutuissa. Hän kävi markkinointimatkalla myös Suomessa syyskuussa 1971.

Lehti hyödynsi Schwarzeneggerin viriilin naissankarin elämäntyyliä ja loi hänelle miehekästä imagoa, osin vastavetona kehonrakennukseen silloin liittyneille homoseksuaalisille mielikuville, jotka usein perustuivatkin todellisuuteen.

### Nousu kehonrakennuksen huipulle

Vuonna 1969 Schwarzenegger voitti yhdysvaltalaisen Mr. Universe -kilpailun, mutta jäi ensimmäisessä Mr. Olympia -kilpailussaan toiseksi. Vuonna 1970 Schwarzenegger voitti Lontoon Mr. Universe -tittelin, uuden Mr. World -tittelin ja vihdoin myös ensimmäisen Mr. Olympia -tittelinsä.

Schwarzenegger oli kehonrakentajan uransa huipulla: hän voitti Mr. Olympia -tittelin kuusi kertaa peräkkäin 1970–1975 ja ansaitsi suuren osan tuloistaan kehonrakennusnäytöksillä ympäri maailmaa. Vuonna 1974 hän suunnitteli jo kilpauransa lopettamista ja kehonrakennuksen suojelijaksi ja promoottoriksi siirtymistä. Hän jatkoi kuitenkin uraansa tulevan dokumenttielokuvaprojektin *Arnold on rautaa* vuoksi ja lopetti vasta voitettuaan kuudennen peräkkäisen Mr. Olympia -tittelinsä. Seuraavana vuonna Schwarzenegger oli jo ryhtynyt promoottoriksi ja järjesti itse Mr. Olympia -kilpailut. *Arnold on rautaa* -elokuvan myötä hän oli oppinut myös paljon elokuvanteosta, ja hän piti röyhkeän ja itsevarman miehen mainettaan yllä provokatiivisella käyttäytymisellään ja televisioesiintymisillään. Hän kirjoitti omaelämäkerrallisen treenioppaan *Arnold: The Education of a Bodybuilder* (1978), josta tuli myyntimenestys, ja teki lisäksi videoita kehonrakennuksesta ja suuren markkinointikiertueen Yhdysvalloissa. Hän palasi vielä kerran kilpailulavoille, vaikkakaan ei enää parhaassa kunnossaan, ja voitti kiistanalaisesti vuoden 1980 Mr. Olympia -tittelin, jota hän piti hyvänä mainoksena tulevalle *Conan – barbaari* -elokuvalleen.

Schwarzeneggerin kilpailupaino oli 106,5 kilogrammaa ja hänen rinnanympäryksensä 145 senttimetriä. Pisimmillään Schwarzenegger oli noin 187 senttimetriä. Vuonna 2013 hän kertoi olevansa 184 senttimetriä pitkä, ja Celebheights.com-sivuston arvion mukaan hän on nykyisin 182 senttimetriä pitkä.

Schwarzenegger on kertonut käyttäneensä suhteellisen pieniä annoksia anabolisia steroideja kahden kuukauden ajan ennen kilpailuja. Hänen mukaansa steroidit auttoivat häntä säilyttämään lihaksensa tiukan dieetin aikana. Hän piti käyttöä välttämättömänä kilpauransa kannalta ja on sanonut, ettei siitä koitunut hänelle myöhempiä terveysongelmia. Uransa jälkeen hän on vastustanut dopingin käyttöä.

Vuonna 2023 hän kertoi käyttäneensä kehonrakennusaikoinaan 100 mg testosteronia joka viikko ja 15 mg Dianabol-nimellä myytyä anabolista steroidia joka päivä.

Vuonna 1988 Schwarzenegger loi yhdessä Jim Lorimerin kanssa vuotuisen huipputason kehonrakennuskilpailun nimeltä Arnold Classic, josta kehittyi myöhemmin monilajinen Arnold Sports Festival.

### Luettelo urheilukilpailuista

Schwarzeneggerin kilpailu-ura kehonrakennuksessa ja voimanostossa. Voittaja ellei toisin mainittu.

| Vuosi | Järjestö | Kilpailu | Paikka | Muuta |
| --- | --- | --- | --- | --- |
| 1963 |  |  | Graz, Itävalta | 2. sija, hotelli Steirer Hof |
| 1965 |  | Junior Mr. Europe | Saksa |  |
| 1966 |  | Best-Built Athlete of Europe | Saksa |  |
|  | Kansainvälinen voimanostomestaruuskilpailu | Saksa |  |
|  | Mr. Europe | Saksa | amatöörit |
| NABBA | Mr. Universe | Lontoo, Yhdistynyt kuningaskunta | 2. sija pitkien sarjassa, amatöörit |
| 1967 | NABBA | Mr. Universe | Lontoo | pitkien sarja ja kokonaiskilpailu, amatöörit |
| 1968 |  | Saksan voimanostomestaruus | Saksa |  |
| NABBA | Mr. Universe | Lontoo | pitkien sarja ja kokonaiskilpailu, ammattilaiset |
| IFBB | Mr. Universe | Miami, Florida, Yhdysvallat | pitkien sarja |
| IFBB | Mr. International | Tijuana, Meksiko | pitkien sarja ja kokonaiskilpailu |
| 1969 | IFBB | Mr. Universe | New York, Yhdysvallat |  |
| IFBB | Mr. Olympia | New York, Yhdysvallat | 2. sija |
| IFBB | Mr. Europe | Saksa | pitkien sarja ja kokonaiskilpailu, ammattilaiset |
| NABBA | Mr. Universe | Lontoo | pitkien sarja ja kokonaiskilpailu, ammattilaiset |
| 1970 | NABBA | Mr. Universe | Lontoo | pitkien sarja ja kokonaiskilpailu, ammattilaiset |
| AAU | Pro Mr. World | Columbus, Ohio, Yhdysvallat |  |
| IFBB | Mr. Olympia | New York |  |
| 1971 | IFBB | Mr. Olympia | Pariisi, Ranska |  |
| 1972 | IFBB | Mr. Olympia | Essen, Saksa |  |
| 1973 | IFBB | Mr. Olympia | New York |  |
| 1974 | IFBB | Mr. Olympia | New York |  |
| 1975 | IFBB | Mr. Olympia | Pretoria, Etelä-Afrikka |  |
| 1980 | IFBB | Mr. Olympia | Sydney, Australia |  |

Ura näyttelijänä
----------------

### Uran alkuvaiheet

Schwarzenegger Cannesin elokuvajuhlilla 2003.
Schwarzenegger oli haaveillut jo teini-ikäisenä filmitähteydestä. Hänen ensimmäinen pääroolinsa oli elokuvassa *Hercules New Yorkissa* (1970). Schwarzenegger esitti olemukselleen sopivaa roolia kreikkalaisena puolijumalana, jota myös hänen esikuvansa Reg Park oli useasti elokuvissa esittänyt. Elokuvaa varten Schwarzenegger käytti taiteilijanimeä Arnold Strong. Schwarzeneggerin puhe dubattiin, sillä hän ei osannut puhua englantia selkeästi. Vuoden 1990 DVD-julkaisussa on kuitenkin mukana hänen oma äänensä. Elokuva ei menestynyt, ja sitä on aina pidetty surkeana.

Schwarzeneggerin valmistautumisesta vuoden 1975 Mr. Olympia -kilpailuihin tehtiin dokumentti *Arnold on rautaa* (1976). Dokumentti toi Schwarzeneggerin tutuksi suurelle yleisölle, ja sillä on myös arveltu olleen suuri merkitys fitness-kulttuurin suosion kasvussa Yhdysvalloissa. Rooli kehonrakentajana elokuvassa *Loputon treeni* (1976) toi Schwarzeneggerille parhaan uuden näyttelijän Golden Globe -palkinnon 1977.

Lopetettuaan kehonrakentajan kilpailu-uransa 1970-luvun lopulla Schwarzenegger aikoi vakavasti otettavaksi näyttelijäksi ja ryhtyi käymään metodinäyttelemisen opettaja Eric Morrisin tunneilla. Lopulta hän turhautui omaan rajoittuneisuuteensa ja luopui tavoittelemasta vakavaa näyttelijänuraa. Sen sijaan hän otti tavoitteekseen nousta suureksi tähdeksi ja viihdyttäjäksi. Schwarzenegger kertoi haastattelussa vuonna 1982, että hänellä oli alusta lähtien varaa olla valikoiva elokuvarooliensa suhteen, sillä hänellä ei ollut puutetta rahasta. Hän pyrki siksi valitsemaan vain rooleja, jotka edistäisivät hänen uraansa tavalla tai toisella.

### Elokuvatähti

Arnold Schwarzeneggerin tähti Hollywood Walk of Famella.
Schwarzeneggerin läpimurtorooli oli esihistoriallisena miekkasankarina Conan barbaarina menestyselokuvassa *Conan – barbaari* (1982). Hän esiintyi pääosassa myös elokuvan vielä toiminnallisemmassa jatko-osassa *Conan hävittäjä* (1984).

James Cameronin ohjaama scifi-jännityselokuva *Terminator – tuhoaja* (1984) nosti Schwarzeneggerin toimintaelokuvien supertähdeksi. Schwarzenegger esitti elokuvassa tulevaisuudesta lähetettyä kyborgia, Terminatoria, joka pyrkii surmaamaan ihmisten kapinajohtajan äidin. Erään elokuvakriitikon mukaan robottimaisen kyborgin rooli nosti Schwarzeneggerin tähdeksi siitä syystä, että elokuva teki hänen rajoittuneisuudestaan hyveen.

*Terminatorin* menestyksen myötä Schwarzeneggerista tuli supertähti, jonka muita menestyneitä toimintaelokuvia olivat *Commando* (1985), *Predator – saalistaja* (1987), *Juokse tai kuole* (1988), *Total Recall – Unohda tai kuole* (1990), *Terminator 2 – Tuomion päivä* (1991), *Tosi valheita* (1994), *Eraser – suojelija* (1996) ja *End of Days* (1999).

Schwarzenegger laajensi alaansa myös komedioihin ja teki muun muassa elokuvat *Identtiset kaksoset* (1988), *Lastentarhan kyttä* (1990), *Junior* (1994) ja *Isäni on turbomies* (1996). Toimintakomedia *Last Action Hero* (1993) parodioi toimintaelokuvia, mutta se ei menestynyt hänen suosituimpien toimintaelokuviensa tavoin.

Ennen *Identtisiä kaksosia* Schwarzenegger oli saanut elokuvaa kohti 10 miljoonan dollarin palkkioita. *Identtisistä kaksosista* hän kuitenkin pyysi lipputuloista itselleen aluksi 15 prosentin osuutta. Elokuvan suurmenestyksen myötä hänen palkkionsa nousikin lopulta selvästi 10 miljoonaa dollaria korkeammaksi. Elokuvasta *Isäni on turbomies* Schwarzenegger sai 20 miljoonan dollarin palkkion, *End of Daysista* 25 miljoonan, ja *Terminator 3:sta* (2003) 30 miljoonan dollarin peruspalkkion.

### Myöhempi ura

Arnold Schwarzenegger vuonna 2019.
Schwarzenegger jatkoi elokuvien tekemistä vuoteen 2003 asti, jolloin hänet valittiin Kalifornian kuvernööriksi. Schwarzeneggerin ensimmäinen päärooli poliittiselta uralta paluun jälkeen oli vuoden 2013 elokuvassa *The Last Stand*.

Schwarzenegger ja saman ajan toinen toimintatähti Sylvester Stallone olivat 1980-luvulla toistensa kovia kilpailijoita, jotka Stallonen mukaan vihasivatkin toisiaan. Heistä tuli kuitenkin ystäviä, ja he ovat esiintyneet sittemmin yhdessä elokuvissa *The Expendables* (2010), *The Expendables 2* (2012) sekä *Escape Plan* (2013).

### *Diili* 2017

Schwarzenegger isännöi tositelevisiosarja *Julkkis-Diilin* 15. kauden. Se kuvattiin vuonna 2016, ja sitä alettiin esittää Yhdysvalloissa tammikuussa 2017. Ohjelman katsojaluvut jäivät pieniksi, ja Schwarzenegger jätti sarjan yhden kauden jälkeen.

Valikoitu filmografia
---------------------

*Pääartikkeli: Arnold Schwarzeneggerin filmografia*

| Elokuvat |
| --- |
| Vuosi | Elokuva | Rooli |
| 1982 | *Conan – barbaari* | Conan barbaari |
| 1984 | *Conan hävittäjä* |
| *Terminator – tuhoaja* | Cyberdyne Systems Model T-101 |
| 1985 | *Commando* | John Matrix |
| 1987 | *Predator – saalistaja* | Alan "Dutch" Schaeffer |
| 1988 | *Punainen vaara* | Ivan Danko |
| *Identtiset kaksoset* | Julius Benedict |
| 1990 | *Total Recall – Unohda tai kuole* | Douglas Quaid |
| 1991 | *Terminator 2 – Tuomion päivä* | Cyberdyne Systems Model T-101 |
| 1997 | *Batman & Robin* | Victor Fries / Mr. Freeze |
| 2002 | *Sivulliset uhrit* | Gordy Brewer |
| 2003 | *Terminator 3: Koneiden kapina* | Cyberdyne Systems Model T-101 |
| 2010 | *The Expendables* | Trench Mauser |
| 2012 | *The Expendables 2* |
| 2014 | *The Expendables 3* |
| 2015 | *Terminator Genisys* | Cyberdyne Systems Model T-101 |
| 2019 | *Terminator: Dark Fate* |

Ura poliitikkona
----------------

 Schwarzenegger presidentti George W. Bushin seurassa kuvernööriksi valintansa jälkeen.
### Poliittinen tausta

Schwarzenegger vuonna 1984 republikaanipresidentti Ronald Reaganin kanssa.
Schwarzenegger otti tavoitteekseen nousta merkittäväksi poliitikoksi jo ennen elokuvauransa alkua. Voitettuaan amatöörien Mr. Universe -kilpailun 1967 hän kertoi aikovansa voittaa kilpailun uudelleen monta kertaa, ryhtyä elokuvanäyttelijäksi, tulla miljardööriksi sekä lopulta ryhtyä poliitikoksi. Schwarzenegger oli jo Euroopassa asuessaan oppinut tuntemaan vastenmielisyyttä sosialismia ja valtiojohtoisuutta kohtaan. Hän ryhtyi republikaanisen puolueen kannattajaksi pian saavuttuaan Yhdysvaltoihin, kun hän kuuli republikaanisen presidenttiehdokkaan Richard Nixonin vaalipuheita televisiosta. Nixonissa hän arvosti tämän näkemyksiä vahvasta taloudesta ja vapaasta yritteliäisyydestä. Tavattuaan vuonna 1977 tulevan vaimonsa Maria Shriverin ja tämän poliitikkosukulaiset Kennedyjen klaanissa Schwarzenegger pääsi perehtymään maan puoluepolitiikkaan.

Schwarzenegger kertoi vuonna 1986 haastattelussa, että jos hän pyrkisi johonkin poliittiseen virkaan, hän pyrkisi Kalifornian kuvernööriksi. Elokuvatähteytensä alkuvaiheissa 1980-luvulla hän ei juurikaan osallistunut republikaanisen puolueen toimintaan, sillä hän ei halunnut vieraannuttaa osaa elokuvayleisöstään. Hänen elokuvissaan oli kuitenkin usein republikaaninen ja reaganilainen sanoma, kuten yksilökeskeisyyden ja lainkuuliaisuuden korostaminen sekä antikommunismi.

Vuonna 1988 Schwarzenegger osallistui George H. W. Bushin vaalikiertueeseen. Sen jälkeen hän alkoi valmistautua omaan tulevaan poliittiseen uraansa pehmentämällä imagoaan. Hän ryhtyi näyttelemään koko perheen elokuvissa ja otti osaa lasten auttamiseen tähtääviin julkisiin ohjelmiin.

### Varhainen ura politiikassa

Schwarzeneggerin ensimmäinen poliittinen virka oli liittovaltion liikunta- ja urheiluneuvoston President’s Council on Physical Fitness and Sportsin puheenjohtajuus. Presidentti George H. W. Bushin nimittämä Schwarzenegger toimi tehtävässä 1990–1993. Myöhemmin 1990-luvulla hän toimi California Governor’s Council on Physical Fitness and Sports -neuvoston puheenjohtajana.

Schwarzenegger on määritellyt itsensä veroasioissa konservatiiviseksi ja yhteiskunnallisissa asioissa maltilliseksi republikaaniksi. Vuonna 2004 hän ehdotti, että republikaanit siirtyisivät kohti keskustaa saadakseen lisää kannattajia.

### Kalifornian kuvernöörinä

Schwarzenegger valittiin Kalifornian kuvernööriksi vuonna 2003 erityisvaalissa, jossa äänestäjät erottivat istuvan kuvernöörin Gray Davisin. Schwarzenegger sai kuvernöörinvaalissa 48,6 prosenttia äänistä; toiseksi tullut demokraatti Cruz M. Bustamante sai 31,5 prosenttia. Schwarzenegger kävi suuren osan vaalikampanjaansa vakavien poliittisten ohjelmien ja lehtihaastattelujen sijaan television viihteellisissä keskusteluohjelmissa, kuten *The Tonight Show’ssa* ja *Oprahissa*. Hän myös hyödynsi elokuvistaan tutuksi tulleita lentäviä lauseita, kuten "Hasta la vista, baby". Schwarzenegger valittiin uudelle kaudelle marraskuussa 2006. Hän sai 55,9 prosenttia äänistä; toiseksi tullut demokraatti Phil Angelides sai 39,0 prosenttia. Kausi päättyi 3. tammikuuta 2011.

Schwarzenegger kannatti lainkuuliaisen kansalaisen oikeutta omistaa ase, mutta hän tuki myös tiettyjä aseiden ostorajoituksia ja turvamääräyksiä. Hän pyrki rajoittamaan osavaltion kasvihuonekaasupäästöjä 25 prosenttia vuoteen 2020 mennessä ilmastonmuutoksen torjumiseksi. Hän suunnitteli perustavansa muiden osavaltioiden ja mahdollisesti Euroopan unionin kanssa päästökauppajärjestelmän. Ympäristönsuojeluun nihkeästi suhtautuvat George W. Bushin liittovaltion hallituksen jäsenet kuitenkin kielsivät tämän, minkä vuoksi Kalifornian osavaltio haastoi liittovaltion ympäristönsuojeluviranomaisen oikeuteen.

Schwarzenegger ajoi osavaltion hallinnon kulujen leikkaamista ja hallinnon keventämistä. Hän ajoi väliaikaisia verojen korotuksia. Hän vastusti homoavioliittoja mutta kannatti homojen oikeutta esimerkiksi adoptioon sekä edisti etnisyyksien välistä tasa-arvoa työelämässä. Hän kannatti oikeutta aborttiin. Hän vastusti marihuanan laillistamista. Schwarzenegger edisti huono-osaisten koulujen toimintaa ja koululaisten kerhotoimintaa monin tavoin. Hän edisti myös monia kansanterveyteen keskittyviä hankkeita, kuten lääkekulujen korvauksia, verovähennyksiä ja lasten lihomisen vastaisia toimenpiteitä. Hän suhtautui nuivasti laittomien maahanmuuttajien oikeuksien laajentamiseen.

Schwarzenegger edisti kuvernöörinä yksityistä vankeudenhoitoa. Hän kannattaa kuolemanrangaistusta ja kieltäytyi armahtamasta Kaliforniassa kuolemaan tuomittuja vankeja, mikä aiheutti vuonna 2005 välirikon hänen ja hänen itävaltalaisen kotikaupunkinsa Grazin välillä.

Schwarzeneggerin suosio oli hänen kautensa alussa korkea, mutta lopussa taantuman aikana enää noin 25 prosenttia. Hän ei ollut vihattu, mutta monen mielestä hän ei onnistunut yritteliäisyydestään huolimatta muuttamaan osavaltion poliittista kulttuuria lupaustensa mukaisesti.

### Presidenttiyden tavoittelu

Schwarzenegger on kertonut aikovansa pyrkiä Yhdysvaltain presidentiksi, jos maan laki sen sallisi. Yhdysvaltain perustuslain mukaan presidentiksi voidaan valita vain syntyperäinen Yhdysvaltain kansalainen, eikä hän Itävallassa syntyneenä ja kansalaisuuden myöhemmin elämässään saaneena voi asettua ehdolle. Lehtitietojen mukaan hän on kuitenkin lobannut lakimuutoksen tai lain uudenlaisen tulkinnan puolesta.

### Trumpin arvostelu

Schwarzenegger kuuluu niihin republikaanipoliitikkoihin, jotka ovat julkisesti asettuneet vastustamaan presidentti Donald Trumpin toimia. Hän julkaisi Twitter-viestipalvelussa 8. tammikuuta 2021 viestin, jossa hän totesi, että "Presidentti Trump on epäonnistunut johtaja. Hän luopuu vallasta historian huonoimpana presidenttinä."

Muuta
-----

### Akateeminen ura

Schwarzenegger suoritti vuonna 1979 Bachelor of Arts -tutkinnon University of Wisconsin-Superiorissa, jossa hän opiskeli liiketaloutta ja kansainvälistä liiketoimintaa. Sittemmin Schwarzeneggerille on myönnetty kolme kunniatohtorin arvoa: University of Wisconsin (1996), Chapman University (2002) ja USC (2009). Muun työnsä ohella Schwarzenegger on toimii USC Schwarzenegger Institute for State and Global Policy -instituutissa, jossa hänen nimikkeensä on Governor Downey Professor of State and Global Policy. 

### Yksityiselämä

Schwarzenegger ja hänen poikansa Patrick Kaliforniassa 2002.
Schwarzeneggerin ensimmäinen pitkäaikainen naisystävä oli Barbara Outland, jonka kanssa hän seurusteli ja asui viiden vuoden ajan vuodesta 1969 lähtien.

Vuonna 1971 Schwarzeneggerin veli Meinhard kuoli auto-onnettomuudessa, ja seuraavana vuonna myös hänen isänsä Gustav kuoli. Arnold ei mennyt kummankaan hautajaisiin, mutta otti taloudellisen vastuun Meinhardin kolmivuotiaan Patrick-pojan kasvatuksesta. Tämän jälkeen hänen suhteensa äitiinsä lähenivät, ja hän alkoi kutsua äitinsä käymään säännöllisesti luonaan Kaliforniassa. Hänen äitinsä kuoli vuonna 1998.

Schwarzenegger sai vuonna 1983 Yhdysvaltain kansalaisuuden, mutta säilytti edelleen myös Itävallan kansalaisuuden.

Schwarzenegger meni vuonna 1986 naimisiin televisiotoimittaja Maria Shriverin kanssa, jonka kanssa hän oli seurustellut kahdeksan vuoden ajan. Kennedyn sukuun kuuluvan Shriverin äiti on Eunice Kennedy Shriver ja eno Yhdysvaltain murhattu presidentti John F. Kennedy. Heillä on neljä lasta, joihin kuuluu Katherine Schwarzenegger ja Patrick Schwarzenegger. Huhtikuussa 2011 pariskunta ilmoitti eroavansa. Eron syynä oli paljastus Schwarzeneggerin 1997 syntyneestä aviottomasta lapsesta Joseph Baenasta, jonka äiti on Schwarzeneggerille työskennellyt kotiapulainen. Asumuserosta huolimatta Schwarzenegger ja Shriver pysyivät virallisesti naimisissa.

Schwarzenegger on tukenut etenkin Special Olympics -toimintaa sekä koulujen ja lasten hyväntekeväisyyttä.

Schwarzenegger alkoi 1970-luvulla sijoittaa rahojaan kiinteistöihin, mikä tuotti hänelle ajan myötä merkittävän omaisuuden. Hänen omaisuutensa arvoksi vuonna 2011 on arvioitu noin 400 miljoonaa dollaria.

Schwarzeneggerillä on ollut synnynnäinen sydänvika. Hänelle tehtiin vuonna 1997 sydänleikkaus, jossa hänen synnynnäinen aortan läppävikansa korjattiin. Schwarzenegger joutui maaliskuussa 2018 avosydänleikkaukseen saatuaan komplikaatioita sydänläppäoperaatiosta.

Teokset
-------

* *Arnold: Developing a Mr. Universe Physique*. Schwarzenegger, 1977.
* Schwarzenegger, Arnold & Hall, Douglas Kent: *Arnold: The Education of a Bodybuilder*. New York: Simon & Schuster, 1977. ISBN 978-0-671-22879-8.
* Schwarzenegger, Arnold & Hall, Douglas Kent: *Arnold's Bodyshaping for Women*. New York: Simon & Schuster, 1979. ISBN 978-0-671-24301-2.
* Schwarzenegger, Arnold & Dobbins, Bill: *Arnold’s Bodybuilding for Men*. New York: Simon & Schuster, 1981. ISBN 978-0-671-25613-5.
* Schwarzenegger, Arnold & Dobbins, Bill: *The New Encyclopedia of Modern Bodybuilding (rev. ed.)*. New York: Simon & Schuster, 1998. ISBN 978-0-684-84374-2.
* Schwarzenegger, Arnold & Petre, Peter: *Total Recall – uskomaton elämäntarinani (Total Recall)*. Suomentanut Jyri Raivio. Otava, 2012. ISBN 978-951-126334-0.
* *Ajattele isosti : 7 oppia menestymiseen*. (Be useful!). Suomentanut Pia Korpisaari. Jyväskylä: Docendo, 2023. ISBN 978-952-382-681-6.

Lähteet
-------

* Krasniewicz, Louise & Blitz, Michael: *Arnold Schwarzenegger: A Biography*. Greenwood Press, 2006. ISBN 9780313338106. (englanniksi)
* Leamer, Laurence: *Arnold Schwarzenegger*. Gummerus, 2008 (alkuteos 2005). ISBN 978-951-20-7648-2.
* Ross, Steven Joseph: *Hollywood Left and Right: How Movie Stars Shaped American Politics*. New York: Oxford University Press, 2011. ISBN 9780195181722. (englanniksi)

### Viitteet

1. ↑  Arnold Schwarzenegger Awards AceShowbiz. Viitattu 23.2.2015.
2. ↑  Leamer, s. 221 (Schwarzenegger sai vuonna 1983 Yhdysvaltain kansalaisuuden, mutta säilytti edelleen myös Itävallan kansalaisuuden)
3. ↑  Arnold Schwarzenegger Biography Notable Biographies. Viitattu 8.10.2012.
4. ↑  Leamer, s. 27–28, 36
5. ↑  Leamer, s. 34
6. ↑  Leamer, s. 30–32, 36
7. ↑  Leamer, s. 34–35
8. ↑  Leamer, s. 27–28
9. ↑  Leamer, s. 34
10. ↑  Leamer, s. 31, 35
11. ↑  Leamer, s. 38
12. ↑  Leamer, s. 38–39
13. ↑  Leamer, s. 42–43
14. ↑  Leamer, s. 52–56
15. ↑  Leamer, s. 57–60
16. ↑  Leamer, s. 65
17. ↑  Leamer, s. 70,76–79
18. 1 2  Leamer, s. 83–91
19. ↑  Leamer, s. 94
20. ↑  Arnold Schwarzenegger (Mr Universe) esittelee Weiderin kuntoiluvälineitä ja itseään yleisölle. (Arkistoitu – Internet Archive) Lehtikuva 27.9.1971.
21. ↑  Leamer, s. 100–108
22. ↑  Leamer, s. 124–130
23. ↑  Leamer, s. 138
24. ↑  Leamer, s. 150–157
25. ↑  Leamer, s. 158–164
26. ↑  Leamer, s. 180–181
27. ↑  Leamer, s. 189–197
28. ↑  Arnold Schwarzenegger BodybuildingPro.  Arkistoitu 27.2.2015. Viitattu 26.2.2015.
29. ↑  How tall is Arnold Schwarzenegger ? Celebheights. Viitattu 26.2.2015.
30. ↑  Tom Farrey: Conan the Politician ESPN. Viitattu 26.2.2015.
31. ↑  Arnold Schwarzenegger's Secret to Lasting Influence *Men's Health*.  24.5.2023. Viitattu 25.5.2023. (englanniksi)
32. ↑  Shawn Ray: The Arnold Classic History – A Retrospective  27.2.2010. MuscularDevelopment.com. Viitattu 5.10.2012.
33. ↑  Arnold Schwarzenegger Pro Bodybuilding Profile  7.8.2018. Bodybuilding.com. Viitattu 14.7.2019.
34. ↑  Arnold Schwarzenegger Bodybuilding Universe.  Arkistoitu 14.7.2019. Viitattu 14.7.2019.
35. 1 2  Leamer, s. 145–146,182–183
36. ↑  Krasniewicz ja Blitz 2006, s. 54–55, 60.
37. ↑  Krasniewicz ja Blitz 2006, s. 56–57.
38. ↑  Krasniewicz ja Blitz 2006, s. 57.
39. ↑  Krasniewicz ja Blitz 2006, s. 59.
40. ↑  Krasniewicz ja Blitz 2006, s. 62–64.
41. ↑  Krasniewicz ja Blitz 2006, s. 64–65.
42. 1 2 3 4  Arnold Schwarzenegger Biography Lifetime.  Arkistoitu 5.3.2015. Viitattu 23.2.2015.
43. ↑  Krasniewicz ja Blitz 2006, s. 71.
44. ↑  Krasniewicz ja Blitz 2006, s. 82, 84, 86.
45. ↑  Deadline.com: Arnold Books ‘Last Stand’: Studio To Test Schwarzenegger’s Post-Scandal Popularity |Kieli = (englanniksi)
46. ↑  ’The Expendables 3’ Star Sylvester Stallone Recalls ’80s Rivalry With Arnold Schwarzenegger  16.8.2014. Fashion Times.  Arkistoitu 23.2.2015. Viitattu 23.2.2015.
47. ↑  Ben Child: Stallone admits ’violent hatred’ for Schwarzenegger during the 80s  18.10.2013. The Guardian. Viitattu 23.2.2015.
48. ↑  Jenkkien "Diili" Trumpin jälkeen – julkkisversion isännäksi Arnold Schwarzenegger *Iltalehti*.  9.12.2016. Alma Media Suomi Oy. Viitattu 23.3.2017.
49. ↑  Ortamo, Simo: Arnold Schwarzenegger jättää Diili-ohjelman – syyttää Trumpia huonosta menestyksestä *Yle uutiset*.  4.3.2017. Yleisradio Oy. Viitattu 23.3.2017.
50. ↑  Ross 2011, s. 367–368.
51. ↑  Ross 2011, s. 370.
52. ↑  Ross 2011, s. 365.
53. ↑  Ross 2011, s. 371.
54. ↑  Ross 2011, s. 379.
55. ↑  Ross 2011, s. 381–382.
56. 1 2  The Governors' Gallery: Arnold Schwarzenegger Governors Library. Viitattu 6.10.2012. (englanniksi)
57. ↑  Arnold Schwarzenegger Ballotpedia. Viitattu 1.3.2015.
58. ↑  Report: Schwarzenegger suggests U.S. Republicans move leftward  19.12.2004. USA Today. Viitattu 1.3.2015.
59. ↑  Special Statewide Election – Statement of Vote, October 7, 2003 : Vote Summaries California Secretary of State. Viitattu 1.3.2015.
60. ↑  Ross 2011, s. 364.
61. ↑  General Election -Statement of Vote, November 7, 2006 : Governor California Secretary of State. Viitattu 1.3.2015.
62. 1 2 3  Arnold Schwarzenegger On the Issues. Viitattu 1.3.2015.
63. ↑  Samantha Young: California to sue EPA over greenhouse gas regulations  2.1.2008. Hearst Communications Inc.  Arkistoitu 24.1.2008. Viitattu 19.1.2008. (englanniksi)
64. ↑  Austrian Mayor Tries to Smooth Away Rift With Schwarzenegger  21.12.2005. Los Angeles Times. Viitattu 25.2.2015.
65. ↑  Kevin O’Leary: Hasta la Vista, Arnold: What Is Schwarzenegger’s Legacy?  1.11.2010. Time. Viitattu 25.2.2015.
66. ↑  Cheryl K. Chumley: Arnold Schwarzenegger lobbies for law change to seek presidency  18.10.2013. The Washington Times. Viitattu 3.3.2015.
67. ↑  Yhdysvallat | Arnold Schwarzenegger julkaisi Twitterissä valtavasti huomiota herättäneen puheen: "Miekat ovat kuin demokratia" *Helsingin Sanomat*.  11.1.2021. Viitattu 17.3.2021.
68. ↑  Todd Finkelmeyer: Campus Connection: Superior list of famous alumni?  11.11.2009. The Cap Times. Viitattu 5.10.2012. (englanniksi)
69. ↑  Ex-Gouverneur als Big Spender: Arnold Schwarzeneggers Titelsammlung.  4.8.2012. Der Spiegel. Viitattu 9.7.2015.
70. ↑  USC Price. *priceschool.usc.edu*. Viitattu 9.7.2015.
71. ↑  Leamer, s. 109–116
72. 1 2  Leamer, s. 131–136
73. ↑  Leamer, s. 221
74. ↑  Arnold Schwarzenegger ja Maria Shriver eroavat  10.5.2011. HS.fi.  Arkistoitu 23.5.2012. Viitattu 5.10.2012.
75. ↑  Lehti: Schwarzeneggerin eron taustalla avioton lapsi  17.5.2011. HS.fi.  Arkistoitu 29.4.2013. Viitattu 5.10.2012.
76. ↑  Arnold Schwarzenegger paljastaa yksityiskohtia uskottomuudestaan (Archive.org)  24.9.2012. MTV3.fi.  Arkistoitu 26.9.2012. Viitattu 6.10.2012.
77. ↑  Schwarzeneggerin salalapsi kasvoi aikuiseksi – Mieletön yhdennäköisyys *www.iltalehti.fi*. Viitattu 7.12.2023.
78. ↑  Asumuserossa jo viisi vuotta – Miksei Schwarzenegger ole eronnut vaimostaan? *Ilta-Sanomat*.  17.7.2016. Sanoma Media Finland Oy.  Arkistoitu 7.8.2016. Viitattu 2.8.2016.
79. ↑  Arnold Schwarzenegger Charity: Special Olympics, After-School All-Stars Forbes.com. Viitattu 6.10.2012. (englanniksi)
80. ↑  Leamer, s. 218
81. ↑  Arnold and Maria's Surprise Split: How Much is at Stake in Divorce?  10.5.2011. ExtraTV.com. Viitattu 6.10.2012. (englanniksi)
82. ↑  Pick, Adam: Arnold Schwarzenegger's Heart Valve Surgery (Päivittyvä sivu) Heart Valve Surgery. Viitattu 26.2.2015.
83. ↑  Mira Hurmas: Arnold Schwarzenegger joutui kiireelliseen sydänleikkaukseen *Ilta-Sanomat*.  30.3.2018. Viitattu 30.3.2018.

Aiheesta muualla
----------------

* Kuvia tai muita tiedostoja aiheesta **Arnold Schwarzenegger** Wikimedia Commonsissa

* Arnold Schwarzeneggerin viralliset sivut (englanniksi)
* Kalifornian kuvernöörin Arnold Schwarzeneggerin viralliset sivut (englanniksi)
* Arnold Schwarzenegger -museo (saksaksi)
* Arnold Schwarzenegger Internet Movie Databasessa. (englanniksi)

Kalifornian kuvernöörit

* Burnett
* McDougal
* Bigler
* J. Johnson
* Weller
* Latham
* Downey
* Stanford
* Low
* Haight
* Booth
* Pacheco
* Irwin
* Perkins
* Stoneman
* Bartlett
* Waterman
* Markham
* Budd
* Gage
* Pardee
* Gillett
* H. Johnson
* Stephens
* Richardson
* Young
* Rolph
* Merriam
* Olson
* Warren
* Knight
* P. Brown
* Reagan
* J. Brown
* Deukmejian
* Wilson
* Davis
* Schwarzenegger
* J. Brown
* Newsom


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Chile
* Espanja
* Ranska
* BnF data
* Katalonia
* Saksa
* Italia
* Israel
* Yhdysvallat
* Ruotsi
* Latvia
* Japani
* Tšekki
* Australia
* Korea
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz
* ULAN

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet

 |
|  |
| Muut | 
* NARA
* SNAC
* IdRef

 |

 |